钦定古今图书集成/明伦汇编/官常典/第697卷 > 汤显祖
## 钦定古今图书集成/明伦汇编/官常典/第697卷 > 汤显祖

按《明外史》本传：“显祖字若士，临川人。少善属文，有时
名。张居正欲其子及第，罗海内名士以张之，闻显祖
及沈懋学名，命诸子延致，显祖谢弗往，懋学遂与居
正子嗣修偕及第。显祖至十一年始成进士，授南京
太常博士，就迁礼部主事。十八年，帝以星变严责言
官欺蔽，并停俸一年。显祖上言曰：‘言官岂尽不肖，盖
陛下威福之柄，潜为辅臣所窃，故言官向背之情，亦
为默移’。”御史丁此吕首发科场欺蔽申时行，属杨巍
劾去之。御史万国钦极论封疆欺蔽，时行讽同官远
谪之。一言相侵，无不出之于外，使言官皆回心惕息，
而时行安然无指摘之虞。于是无耻之徒，但知自结
于执政，所得爵禄，直以为执政与之，纵他日不保身
名，今日固巳富贵矣。给事中杨文举奉诏理荒政，征
贿钜万。抵杭日，宴西湖，鬻狱市荐，以渔厚利。辅臣乃
及其报命，擢首谏垣。给事中胡汝宁攻击饶伸，不过
权门鹰犬，以其私人，猥见任用。夫陛下方责言官欺
蔽，而辅臣欺“蔽自如，失今不治，臣谓陛下可惜者四。
朝廷以爵禄植善类，今直为私门蔓桃李，是爵禄可
惜也。群臣风靡，罔识廉耻，是人才可惜也。辅臣不越
例予人富贵，不见为恩，是成宪可惜也。陛下御天下
二十年，前十年之政，张居正刚而多欲，以群私人嚣
然坏之；后十年之政，时行柔而多欲，以群私人靡然
坏之。此圣政可惜也。乞立斥文举、汝宁，诫谕辅臣，省
愆悔”过。帝怒，谪徐闻典史，稍迁遂昌知县。二十六年
上计京师，投劾归。又明年，大计，主者议黜之，李维祯
为监司，力争不得，竟夺官。家居二十年卒。显祖意气
慷慨，善李化龙、李三才、梅国祯，后皆通显有建竖。而
显祖蹭蹬穷老，三才督漕淮上，遣书迎之，谢不往。少
以文章自命。其论古文，谓本朝以宋濂为宗，李梦阳、
王世贞辈虽气力强弱不同，等赝文耳。子开远自有
传。